
Tag til Bakken ud, et svip fra byens hule.

Man får lutret sindet der bag bøg og hyld.

Mange glade par får pippet fra små fugle

til at mane mindet frem om fjern idyl.

Ømt et blik hun sender ham, men disse blikke

helst hun vi, vil kender ham, kun se i løn.

Denne viv han ejer, ville han nok ikke

Bytte for en bajadere nok så skøn.
His i græsset hviler fuglehandler Møller

med sin viv og søn, og snart han døsig bli’r.

Deres madkurv er ej fyldt med kolde øller,

men den lokker hjorten, og med stort gevir

roder den i maden, livligt konen smutter 
øjne til sin søn, ja til sin kærlighed.

Engang bli’r han sikkert en af flådens gutter.

Oh, hvor hun er glad, nu har hun barnet med.
Det er kildetid og nattetyst ved søen,

det er leg med ilden, ville mange tro.

Der går sheiken med sin skat ved Kildeøen.
Hun er skøn og kilden til hans hjertero.
Hun er ung og hun er bly, og han er bager,

Her ved nattergalens lyd de stille står.

Dyden er en kvindes pryd så fin og fager.

Han har taget hendes hånd, og hjem de går.

Første vers synges på melodien I en kælder sort som kul, men her skal man kun bruge første halvdel af hver linje.
Andet vers synges på melodien Snart er natten svunden, og her skal man kun synge sidste halvdel af linjerne.

Sidste vers synges på  melodien Højt fra træets grønne top, og denne gang er det første halvdel af linjerne.
Opgave:
Kopier de dele af sangen, som skal synges, og sæt dem ind i et nyt dokument.

